Poštovana/poštovani!

Ovim Vas putem želimo obavijestiti da će Ministarstvo znanosti i obrazovanja 1. svibnja 2020. godine na svojim mrežnim stranicama objaviti Katalog odobrenih udžbenika za osnovnu školu, gimnazije i srednje strukovne škole za udžbenike koji će biti u uporabi u razredima, odnosno predmetima u koje se uvode novi predmetni kurikulumi sukladno odlukama o donošenju od siječnja 2019. godine. Kao i prijašnjih godina, udžbenike koji se nude na odabir i višegodišnju uporabu odobrava Ministarstvo znanosti i obrazovanja.

Po objavi Kataloga odobrenih udžbenika počinje teći razdoblje promotivnih aktivnosti nakladničkih kuća koje će trajati do 17. svibnja 2020. godine.

Sam proces odabira udžbenika podijeljen je u tri faze:

**1. faza aplikacije** (administrator uređuje podatke za svoju školu, administrator je dužan napraviti vezu između aktiva i nastavnika, odnosno dodijeliti odgovarajuće ovlasti nastavnicima kako bi mogli uspješno birati) - **6. do 15. svibnja 2020.**

**2. faza aplikacije** (učitelji/nastavnici odabiru udžbenike, dostava obavijesti o preliminarnim rezultatima) - **18. do 22. svibnja 2020.**

**3. faza aplikacije** (dopuna odabira ondje gdje je nakon anonimnog glasovanja neodlučeni ishod, odnosno gdje odabir nije izvršen) - **25. do 29. svibnja 2020.**

Kao i prošle godine, svaki učitelj samostalno unosi svoj odabir u aplikaciju. Odabir učitelja razredne nastave (za udžbenike radnoga karaktera) postaje odabir udžbenika za taj razredni odjel. Svaki član stručnog aktivna predmeta daje svoj glas za udžbenik koji mu je prvi izbor i udžbenik koji mu je drugi izbor, izravno i anonimno u aplikaciju.

Aplikacija analizira glasove članova stručnog aktiva predmeta i daje rezultate odabira za pojedini razred i predmet u višim razredima osnovne i u srednjoj školi.

Srednje škole s više strukovnih programa rade odabir za svaki program posebno.

Ondje gdje je nakon anonimnog glasovanja neodlučeni ishod, odnosno gdje odabir nije izvršen, odabir ide u drugu fazu.

Unos u aplikaciju u ovoj fazi rade administratori, a na temelju odluke učitelja i nastavnika. Škole koje nisu odabrale udžbenike za pojedine razrede i predmete dužne su o dogovoru voditi zapisnik na temelju kojeg administrator unosi konačni odabir u aplikaciju.

Sve detaljne korisničke upute moći ćete naći na web stranici aplikacije [udzbenici.skole.hr](http://udzbenici.skole.hr" \t "Ck8DE36sJEdEVQfHPMNKq7s). Također, u slučaju da Vam je potrebna pomoć vezano uz aplikaciju, molimo da se javite CARNET-ovom helpdesku (kontakti su navedeni na stranici aplikacije za odabir udžbenika).

**Bitno je naglasiti da se udžbenici ne** **biraju za trogodišnje strukovne i glazbene/plesne škole, kao i za osnovnoškolske programe koji nisu Osnovna škola – redovni program.**

Vezano za druge obrazovne materijale podsjećamo da ih odobrava Agencija za odgoj i obrazovanje, odnosno Agencija za strukovno obrazovanje i obrazovanje odraslih. Svaki učitelj i nastavnik samostalno odlučuje koje druge obrazovne materijale želi koristiti u nastavnome procesu, a osim komercijalnih mogu se koristiti i nekomercijalni drugi obrazovni materijali.

Podsjećamo da su škole dužne provesti odabir sukladno Zakonu o udžbenicima i drugim obrazovnim materijalima za osnovnu i srednju školu (Narodne novine broj: 116/2018., od 21. prosinca 2018.), a da se nedonošenje odluke o odabiru udžbenika smatra prekršajem navedenog Zakona, za što su predviđene i novčane kazne.

S poštovanjem,

|  |  |  |  |
| --- | --- | --- | --- |
|

|  |
| --- |
|  |
|  |  Uprava za potporu i unaprjeđenje sustava odgoja i obrazovanjaSektor za unaprjeđenje sustava odgoja i obrazovanjaSlužba za razvoj kurikula i udžbeniket: 01/4569-000  |  f: 01/4594-319e: udzbenici@mzo.hrDonjeSvetice 38  |  10 000 Zagreb[mzo.gov.hr](https://mzo.gov.hr/) |

 |